**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о допуни Закона о јавним медијским сервисима садржан је у одредби члана 97. тачка 10. Устава Републике Србије, којом је предвиђено да Република Србија уређује и обезбеђује систем у области јавног информисања, као и у одредби члана 50. став 2. којом је прописано да се телевизијске и радио станице оснивају у складу са законом.

**II. Разлози за доношење Закона**

Полазећи од значаја који јавни медијски сервиси имају у очувању и унапређењу демократских вредности друштва, Република Србија се определила да рад и положај јавних медијских сервиса регулише посебним законом у складу са европским регулаторним оквиром.

Законом о јавним медијским сервисима („Службени гласник Републике Србије”, бр. 83/14, 103/15 и 108/16) предвиђено је да Република Србија обезбеђује стабилно и довољно финансирање основне делатности јавних медијских сервиса. Законом је предвиђено да се јавни медијски сервиси могу финансирати из таксе за јавни медијски сервис, из средстава буџета, комерцијалних прихода и осталих прихода.

Разлог за доношење Закона о допуни Закона о јавним медијским сервисима је обезбеђивање довољног извора средстава за рад јавних медијских сервиса до 31. децембра 2021.године, како би они могли несметано да обављају своју основну делатност која је у функцији остваривања јавног интереса у области јавног информисања.

Садашња висина таксе од 255 динара на месечном нивоу није довољна да два јавна медијска сервиса, РТС и РТВ, несметано и у континуитету обављају своју основну делатност. Јавна медијска установа „Радио-телевизија Србије” је у 2019. години остварила приход од такси за јавни медијски сервис у износу од 7.422.407.000,00 динара, а јавна медијска установа „Радио-телевизија Војводине” је у истом периоду остварила приход од 1.658.172.306,00 динара. Зато је предвиђено да се поред таксе, у 2021. години издвоје и средства из Буџета Републике Србије, у складу са Законом о буџету Републике Србије

На овај начин обезбеђује се стабилан систем финансирања јавних медијских сервиса и њихова независност, а води се рачуна и о економској моћи грађана.

**III. Објашњење основних правних института и**

**појединачних решења**

Чланом 1. Закона о допуни Закона о јавним медијским сервисима, предвиђено је да се два јавна медијска сервиса, Јавна медијска установа „Радио телевизија Србије” и Јавна медијска установа „Радио телевизија Војводине”, до 31. децембра 2021. године, делимично финансирају из Буџета Републике Србије за обављање основне делатности, која је у функцији остваривања јавног интереса.

Ставом 2. истог члана предвиђено је да Влада посебним актом регулише начин преноса средстава из буџета Републике Србије јавним медијским сервисима.

Чланом 2. уређено је да овај закон ступа на снагу даном објављивања у „Службеном гласнику Републике Србије”.

**IV. Финансијска средства потребна за спровођење Закона**

За спровођење овог закона предвидеће се средства у складу са лимитима расхода издатака, које одређује Министарство финансија, у поступку припреме Закона о буџету.

**V. Разлози због који се предлаже да акт ступи на снагу пре**

**осмог дана од дана објављивања у „Службеном гласнику**

**Републике Србије”**

Предлаже се да Закон ступи на снагу даном објављивања у „Службеном гласнику Републике Србије” због потребе да се правовремено обезбеде средства за рад јавих медијских сервиса како се не би довело у питање обављање њихове основне делатности, која је у функцији остваривања јавног интереса.